พระราชกฤษฎีกา
พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
ครุยวิทยฐานะ
และเข็มวิทยฐานะ ของมหาวิทยาลัยศิลปากร
พ.ศ. ๒๕๒๓
 

ภูมิพลอดุลยเดช ป.ร.
ให้ไว้ ณ วันที่ ๖
มิถุนายน พ.ศ. ๒๕๒๓
เป็นปีที่ ๓๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยการกำหนดปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะ ของมหาวิทยาลัยศิลปากร

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย กับมาตรา ๔๐ และมาตรา ๔๔
แห่งพระราชบัญญัติมหาวิทยาลัยศิลปากร พ.ศ. ๒๕๑๑ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะ ของมหาวิทยาลัยศิลปากร พ.ศ.
๒๕๒๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิก
(๑) พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะ ของมหาวิทยาลัยศิลปากร พ.ศ.
๒๕๑๒
(๒) พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะ ของมหาวิทยาลัยศิลปากร
(ฉบับที่ ๒) พ.ศ. ๒๕๑๔
(๓) พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะ ของมหาวิทยาลัยศิลปากร
(ฉบับที่ ๓) พ.ศ. ๒๕๑๘

มาตรา ๔
ให้กำหนดปริญญาในสาขาวิชา และอักษรย่อสำหรับสาขาวิชา ในมหาวิทยาลัยศิลปากร
ดังนี้
(๑) สาขาวิชาศิลปะ มีปริญญาสามชั้น คือ
(ก) เอก เรียกว่า ศิลปดุษฎีบัณฑิต
ใช้อักษรย่อ ศ.ด.
(ข) โท เรียกว่า ศิลปมหาบัณฑิต
ใช้อักษรย่อ ศ.ม.
(ค) ตรี เรียกว่า ศิลปบัณฑิต
ใช้อักษรย่อ ศ.บ.
(๒) สาขาวิชาสถาปัตยกรรมศาสตร์ มีปริญญาสามชั้น คือ
(ก) เอก เรียกว่า สถาปัตยกรรมศาสตรดุษฎีบัณฑิต
ใช้อักษรย่อ สถ.ด.
(ข) โท เรียกว่า สถาปัตยกรรมศาสตรมหาบัณฑิต
ใช้อักษรย่อ สถ.ม.
(ค) ตรี เรียกว่า สถาปัตยกรรมศาสตรบัณฑิต
ใช้อักษรย่อ สถ.บ.
(๓) สาขาวิชาศิลปศาสตร์ มีปริญญาสามชั้น คือ
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.
(ข) โท เรียกว่า ศิลปศาสตรมหาบัณฑิต
ใช้อักษรย่อ
ศศ.ม.
(ค) ตรี เรียกว่า ศิลปศาสตรบัณฑิต
ใช้อักษรย่อ ศศ.บ.
(๔) สาขาวิชาอักษรศาสตร์ มีปริญญาสามชั้น คือ
(ก) เอก เรียกว่า อักษรศาสตรดุษฎีบัณฑิต
ใช้อักษรย่อ
อ.ด.
(ข) โท เรียกว่า อักษรศาสตรมหาบัณฑิต
ใช้อักษรย่อ
อ.ม.
(ค) ตรี เรียกว่า อักษรศาสตรบัณฑิต
ใช้อักษรย่อ อ.บ.
(๕) สาขาวิชาศึกษาศาสตร์ มีปริญญาสามชั้น คือ
(ก) เอก เรียกว่า ศึกษาศาสตรดุษฎีบัณฑิต
ใช้อักษรย่อ
ศษ.ด.
(ข) โท เรียกว่า ศึกษาศาสตรมหาบัณฑิต ใช้อักษรย่อ
ศษ.ม.
(ค) ตรี เรียกว่า ศึกษาศาสตรบัณฑิต
ใช้อักษรย่อ
ศษ.บ.
(๖) สาขาวิชาวิทยาศาสตร์ มีปริญญาสามชั้น คือ
(ก) เอก เรียกว่า วิทยาศาสตรดุษฎีบัณฑิต
ใช้อักษรย่อ
วท.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต
ใช้อักษรย่อ
วท.บ.
ทั้งนี้ ให้ระบุชื่อวิชาเอกหรือสาขาวิชา แล้วแต่กรณี
ในวงเล็บต่อท้ายปริญญาด้วย ถ้ามี

มาตรา ๕
ครุยวิทยฐานะของมหาวิทยาลัยศิลปากรมีสามชั้น ดังนี้
(๑) ครุยดุษฎีบัณฑิต
เป็นเสื้อคลุมทำด้วยผ้าสีดำผ่าอกตลอดหลังจีบ ยาวเหนือข้อเท้าประมาณ ๑๕ เซนติเมตร
ด้านหน้าทั้งสองข้างโอบรอบคอเสื้อมีแถบกำมะยี่สีดำ กว้าง ๕ เซนติเมตร
ยาวตลอดตัวเสื้อ แขนเสื้อจีบพองยาวถึงข้อมือ ปลายแขนพับตลบเข้าข้างในเป็นสองชั้น ตอนกลางแขนทั้งสองข้างมีแถบกำมะหยี่สีดำ
กว้าง ๕ เซนติเมตร ยาวพาดด้านข้าง จำนวนสามแถบติดเรียงกัน ระยะห่าง ๔ เซนติเมตร
มีผ้าคล้องคอ ด้านนอกกำมะหยี่สีดำ ด้านในผ้าสีตามสีคณะและขลิบริมด้วยกำมะหยี่สีดำ
กว้าง ๒ เซนติเมตร โดยรอบ ประกอบด้วยหมวกแผ่นสี่เหลี่ยมจัตุรัสผ้าสีดำ
ติดกระดุมสีดำที่กลางหมวกหนึ่งเม็ด จากกระดุมมีไหมสีทองโยงมาที่ขอบหมวกต่อปลายด้วยพู่ไหมสีทอง
ยาว ๒๐ เซนติเมตร จากขอบหมวก
(๒) ครุยมหาบัณฑิต เช่นเดียวกับครุยดุษฎีบัณฑิต
แต่ที่แขนเสื้อทั้งสองข้าง มีแถบกำมะหยี่สีดำเพียงข้างละสองแถบมีผ้าคล้องคอ
ด้านในกำมะหยี่ดำ ด้านนอกผ้าสีดำ และขลิบริมด้วยผ้าสีตามสีคณะ กว้าง ๔ เซนติเมตร
โดยรอบ ประกอบด้วยหมวกเช่นเดียวกับหมวกดุษฎีบัณฑิต แต่เส้นโยงและพู่เป็นไหมสีดำ
(๓) ครุยบัณฑิต เช่นเดียวกับครุยมหาบัณฑิต
แต่ด้านหน้าทั้งสองข้างโดยรอบคอเสื้อเป็นผ้าสีดำ แขนเสื้อทั้งสองข้างไม่มีแถบ
ผ้าคล้องคอขลิบริม กว้าง ๒ เซนติเมตรโดยรอบ ประกอบด้วยหมวกเช่นเดียวกับหมวกมหาบัณฑิต

มาตรา ๖
สีประจำคณะมีดังนี้
(๑) สีเหลือง สำหรับคณะจิตรกรรม
ประติมากรรมและภาพพิมพ์
(๒) สีเทาอ่อน สำหรับคณะสถาปัตยกรรมศาสตร์
(๓) สีม่วง สำหรับคณะโบราณคดี
(๔) สีแสด สำหรับคณะมัณฑนศิลป์
(๕) สีฟ้า  สำหรับคณะอักษรศาสตร์
(๖) สีน้ำเงิน สำหรับคณะศึกษาศาสตร์
(๗) สีเหลืองทอง สำหรับคณะวิทยาศาสตร์

มาตรา ๗
เข็มวิทยฐานะของมหาวิทยาลัยศิลปากร มีลักษณะเป็นรูปวงกลมแบน
เส้นผ่าศูนย์กลาง ๓๕ มิลลิเมตร ทำด้วยโลหะลงยาสีขาว ขอบริมนอกวงกลมโดยรอบเป็นโลหะสีเงิน
กว้าง ๑ มิลลิเมตร ตรงกลางมีตราของมหาวิทยาลัย ทำด้วยโลหะสีเงินดุนนูน ด้านหลังจารึกอักษรย่อชื่อปริญญาหรืออนุปริญญา
และปีการศึกษาที่ได้รับ

มาตรา ๘
ให้มหาวิทยาลัยศิลปากรจัดทำครุยวิทยฐานะและเข็มวิทยฐานะตามพระราชกฤษฎีกานี้ขึ้นไว้เป็นตัวอย่าง

มาตรา ๙
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ป. ติณสูลานนท์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยศิลปากรได้ขยายขอบเขตทางด้านวิชาการสาขาต่าง ๆ
ขึ้นจากเดิมอีกเป็นอันมาก สมควรปรับปรุงพระราชกฤษฎีกาว่าด้วยการกำหนดปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะ
ของมหาวิทยาลัยศิลปากรเสียใหม่ให้เหมาะสมกับสภาพการณ์ปัจจุบัน จึงจำเป็นต้องตราพระราชกฤษฎีกานี้ขึ้น


























กนกพร/ผู้จัดทำ
๓ พฤศจิกายน ๒๕๕๓
กวินทราดา/ผู้ตรวจ

















































[๑] ราชกิจจานุเบกษา
เล่ม ๙๗/ตอนที่ ๙๒/ฉบับพิเศษ หน้า ๑/๑๖ มิถุนายน ๒๕๒๓